《题崇先兄齿德荣褒寿册》
明代·张嗣纲

奕世衣冠旧有声，长生期与赤松盟。天恩高厚龙章重，仙侣逍遥鹤发轻。

阆苑尊开倾玉液，蓬瀛筵设列金茎。明廷百岁褒人瑞，凤诏于今已到兄。

作者简介：张嗣纲，字效忠。清远人。少怀大志，及长，闭户潜修，于经史外，更习《六韬》《三略》。明神宗万历十六年（一五八八）、二十二年（一五九四）、二十五年（一五九七）连中三榜武魁。按例，官拜新安南头参将，年八十有五而卒。有《戈馀诗草》二卷。事见民国《清远县志》卷一〇。